钦定古今图书集成/明伦汇编/官常典/第744卷 > 甯俭〈孙名世〉
## 钦定古今图书集成/明伦汇编/官常典/第744卷 > 甯俭〈孙名世〉

按《颍州志》：“俭字尧光，尚宝丞中立次子。俭赋性凝重，
慕忠孝大节，有文章，以戊辰贡入太学，甲戌候选铨
部，应授知县，以假还里。属寇氛炽甚，呼子弟谕之曰：
‘吾生平以节义自许，正在今时矣。颍地广衍，靡可冯恃，吾家世为保障，义同休戚，战守之具，宜急缮也’。”于
是散家财，募战士二百人，治胄械以待敌。仓卒间，寇
薄州城，州守尹与督捕赵俱诣俭请计。俭命长男引
昌督率义勇，出南城与贼战，贼遁而北，据民楼而攻
城。城陷，士民骇窜，仆从劝其引避，俭不从，与其妻杨
端坐堂上。贼至，厉声大骂，夫妇同遇害，幼孙名世殉
之。俭无守土之责，乃能厉兵杀贼，而慷慨死节，可谓
义烈。科臣林正亨疏其事，奉旨优恤。